In-Nazzjon jikkwota lill-Kap tal-Partit Nazzjonalista Adrian Delia jgħid li żbilanċ politiku waqt konferenza tal-aħbarijiet tal-Gvern m'għandu qatt jiġi indirizzat billi jiġu ċċensurati l-ġurnalisti jew titpoġġa xi sarima ma' ħalqhom. Il-ġurnal jgħid ukoll li sa issa ma kien arrestat ħadd b'rabta ma' l-omiċidju li seħħ f'Tas-Sliema, b'sorsi mid-depot jindikaw li "ma kinitx sempliċi serqa." Il-vittmi huma t-Tabib-Bankier Chris Pandolfino u Ivor Maciejowski, Russu li jinnegozja fl-arti, li ilhom diversi snin f'relazzjoni. Jingħad li l-Pulizija qed janalizzaw filmati li juru lil tliet persuni jaħarbu mix-xena tad-delitt, b'karrozza bajda, u iżid li tal-anqas kienu sparati sitt tiri. Times of Malta b'ritratt ta' Christian Pandolfino u Ivor Maciejowski li inqatlu f'darhom f'Tigne, Tas-Sliema fil-lejl ta' bejn it-Tlieta u l-Erbgha, jirraporta li l-pulizija għaddejjin bi tfittxija għal tliet persuni li huma suspettati li kienu involuti fil-qtil. Il-ġurnal iżid li dawn it-tliet persuni kienu fid-dar tal-mejta għal erba' minuti u ħarbu b'karozza bajda. F'rapport iehor jingħad li l-Ministru għat-Turiżmu Julia Farrugia Portelli qalet li erba' festivals internazzjonali li kellhom isiru f'Malta, kien ikklassifikati bħala ta' riskju żgħir għall-COVID19 skond sistema stabbilità mill-Għaqda Dinija tas-Saħħa. L-Orizzont ukoll jirraporta dwar il-qtil doppju li seħħ f'Tas-Sliema, b'ritratt tad-dar fejn seħħ id-delitt. Il-ġurnal jgħid li l-qattiela daħlu u ħarġu f'erba' minuti, u jżid li dan aktarx kien hold-up li mar ħażin jew qtil ippjanat. Fi storja oħra mill-qorti dwar delitt ieħor li seħħ f'Ħal Għaxaq aktar kmieni dan ix-xahar, jingħad li waqt li nsista mal-Pulizija li fl-ebda ħin ma ried joqtol lil ibnu, Salvu Dalli qal li kien sparalu biex jiddefendi lilu nnifsu minnu wara li allegatament kien daħal fid-dar tiegħu u ħebb għalih. Jirraporta ukoll li l-President tal-Assoċjazzjoni Maltija tal-Lukandi u Ristoranti, Tony Zahra, qal li l-iskema tal-vouchers mill-Gvern biex tkun riġenerata l-ekonomija kienet suċċess billi wasslet għal aktar negozju minn dak li kien oriġinarjament mistenni. Qal li l-Assoċjazzjoni tittama li l-Gvern jerġa' jirrepetiha f'Diċembru. The Malta Independent ukoll jirraporta bi prominenza il-qtil doppju li seħħ f'Tas-Sliema, u jgħid li l-Pulizija qed tappella għall-informazzjoni li jista' jgħinhom jaslu għat-tliet suspettati li huma maħsuba li kienu wara dan id-delitt. B'ritratt imdaqqas tar-residenza tal-vittmi fi Triq Locker ftit wara li seħħ id-delitt, il-ġurnal jirraporta kif il-Pulizija sabu wieħed mill-vittmi fis-sular t'isfel u ieħor fis-sular ta' fuq, it-tnejn mixħuta mal-art mejta. Fi storja oħra, rrapurtat li l-organizzaturi tat-tiġijiet huma mħassba minħabba iż-żieda fir-restrizzjonijiet fuq in-negozju tagħhom minħabba ż-żieda fil-każi tal-COVID19. Wieħed mill-organizzaturi qal li ħafna mill-għarajjes qed jagħżlu li jħassru it-tieġ tagħhom.